Etelä-Savon käräjäoikeus on tuominnut vantaalaismiehen viidestä lapsiin kohdistuneesta seksuaalirikoksesta.

Teoista vakavimmat olivat kaksi törkeää lapsen hyväksikäyttöä.

Ne pitivät sisällään myös koskettelua sukupuolielimellä.

Syyntakeettomuutensa vuoksi vantaalaismies välttää vankilan.

Tuomittu tirkisteli pikkulasta etänä videoyhteyden kautta. Kuvituskuva. IMAGO STOCK/ ALLOVERPRESS

Rikokset tapahtuivat vuosina 2014-2016. Uhreja miehellä oli kaksi, joista toinen oli vasta 5-vuotias.

Rikosnimikkein lueteltuna teot ovat: syyntakeettomana tehty sukupuolisiveellisyyttä loukkaavan lasta esittävän kuvan hallussapito, samaisten kuvien levittäminen syyntakeettomana, syyntakeettomana tehty lapsen seksuaalinen hyväksikäyttö sekä kaksi syyntakeettomana tehtyä törkeää lapsen seksuaalista hyväksikäyttöä.

Kuten nimikkeistä käy ilmi, 40-vuotias mies ei ollut rikosaikaan syyntakeinen eli käytännössä hän ei ollut ainakaan tuolloin mieleltään terve.

Syyntakeettomuuden vuoksi käräjäoikeus ei tuominnut vantaalaista rikosoikeudelliseen rangaistukseen, joka muutoin olisi ollut tekojen vakavuuden vuoksi vankeusrangaistus.

Vantaalainen on teot kuitenkin tehnyt ja hänen tulee maksaa niistä uhreilleen korvaus. Toiselle asianomistajalle hänen tulee korvata loukkauksen aiheuttamasta kärsimyksestä 3 000 euroa korkoineen ja toiselle 6 000 euroa korkoineen.

Korvaussummista on pääteltävissä, että miehen kahdesta uhrista toinen on joutunut huomattavasti karkeamman menettelyn kohteeksi kuin toinen.

Kuvissa poseeraavia lapsia

Oikeutta käytiin Mikkelissä suljetuin ovin. Myös tuomio on salainen. Oikeus antoi kuitenkin aiheesta erillisen julkisen selosteen.

Käräjätuomarin mukaan lapsen seksuaalinen hyväksikäyttö on tapahtunut siten, että vantaalaismies viritti videokameran ja katseli sen avulla etänä alasti nukkuvaa viisivuotiasta.

Törkeät hyväksikäytöt puolestaan ovat lapsen koskemista käsin ja sormin sekä sukupuolielimellä. Näitä tekoja oli kaksi, joista toinen alkoi helmikuussa 2015.

Törkeät hyväksikäytöt ja sen myötä koko vyyhti paljastuivat 7. päivä kesäkuuta 2016.

Laittomia kuvia miehellä oli hallussaan ja niitä hän levitti huhtikuusta 2014 lähtien aina paljastumiseensa saakka. Pikkulapsen videokameratirkistely tapahtui lokakuussa 2014.

Syytetyn hallusta löydetyt kuvat esittivät poseeraavia lapsia.